Weskus: 'Uitstekende blomseisoen' kan wag ná goeie reën | Netwerk24
02 Augustus 2021 06:05
Veldblomme in die Weskus Nasionale Park. Die Postberg-gedeelte van dié park in die Wes-Kaap het op 1 Augustus vir die blomseisoen geopen. Foto: Sanparke
Die Postberg-gedeelte van dié park is Sondag vir die publiek geopen in die aanloop tot die blomseisoen aan die Weskus. Dit sal slegs tot 30 September oop bly en bied 'n staproete.
Pierre Nel, waarnemende parkbestuurder, sê die goeie reën in die streek vanjaar behoort " 'n uitstekende seisoen vir blommekyk" in die komende weke tot gevolg te hê.
"Besoekers moet sonnige dae kies en, indien moontlik, 'n weeksdag. Naweke is dikwels baie besig, met mense wat by die hek toustaan en saamdrom in blomkykgebiede."
Die Mooimaak-gebied in die park sal ook vir blommekyk oopmaak, het Nel Sondag in 'n verklaring gesê.
Op so 'n besoek in die blomseisoen kan mense die suurvy, elandsvy, gousblom, bokbaaivygie, sporrie, magriet en witbotterblom aanskou.
Postberg se hekke sal van 09:00 tot 17:00 oop wees en die laaste besoekers sal om 16:30 toegelaat word.
Die hekke vir die res van die park is vandeesmaand van 07:00 tot 18:00 oop en in September van 07:00 tot 19:00.
Suid-Afrikaanse burgers betaal R94 elk vir volwassenes en R47 elk vir kinders jonger as 12 jaar.
Mense van SAOG-lidlande betaal R144 vir volwassenes en R72 vir kinders.
Ander buitelandse besoekers betaal R210 elk vir volwassenes en R105 elk vir kinders. - Malherbe Nienaber